Rahm Emanuel

Rahm Emanuel (født 29. november 1959 i Chicago i USA) er en amerikansk politiker fra Det demokratiske partiet. Han har siden 2003 vært representant for Illinois i Representantenes hus i USA. 5. november 2008 ble Rahm Emanuel tilbudt stillingen som stabssjef i Det hvite hus av Barack Obama og takket ja til jobben dagen etterpå. Han tiltrådte 20. januar 2009, men trakk seg fra vervet i oktober 2010 for å stille som borgermesterkandidat i Chicago etter at Richard M. Daley gikk av med pensjon. Han ble valgt til borgermester 22. februar, og tatt i ed 16. mai 2011.

Bakgrunn 
Familiens opprinnelige navn var Auerbach, men familien skiftet etternavn fra Auerbach til Emanuel i 1933, etter fornavnet til Rahms onkel Emanuel Auerbach, som ble drept av arabere.

Foreldrene møttes i Chicago i 1950-årene. Hans far, Benjamin Emanuel (født Benjamin Auerbach), er en barnelege født i Jerusalem; han var i sin tid med i Irgun, en militant sionistisk organisasjon aktiv under Det britiske Palestinamandatets tid. Hans mor, Martha Smulevitz, arbeidet som røntgentekniker og var datter av en lokal fagforeningsleder. Hun ble borgerrettsaktivist og  var på et tidspunkt også eier av en rock-and-roll-klubb i Chicago-området. Rahm Emanuel har to brødre, Ezekiel og Ari, og en adoptivsøster; Shoshanna. 

Under gulfkrigen i 1991 var Emanuel tilknyttet den israelske hæren som sivil frivillig. 

Emanuels kone, Amy Rule, konverterte til jødedommen før de ble gift. De er begge medlemmer av Anshe Sholom B'nai Israel, en moderne ortodoks menighet. Paret har tre barn: sønnen Zachariah og døtrene Ilana og Leah.

Rahm Emanuel har grunneksamen fra Sarah Lawrence College i Yonkers i New York i 1981 og mastereksamen i språk fra Northwestern University i 1985.

Karakteren Josh Lyman i serien The West Wing skal være basert på Emanuel.

Politisk karriere 
Emanuel begynte sitt politiske engasjement i rettighetsarbeid i Chicago. Emanuel arbeidet for demokraten Paul Simons kampanje før senatorvalgene i 1984, og ble den nasjonale valgkampdirektøren for demokratenes kampanjekomite for kongressvalgene i 1988. Han har også arbeidet for borgermester Richard M. Daley i Chicago, og var deretter ansvarlig for kampanjekassen som Director of Finance i Bill Clintons kampanje i presidentvalget i USA 1992. Han arbeidet som rådgiver for president Clinton fra 1993 til 1998. 

Da Oslo-avtalen mellom Israel og PLO ble undertegnet utenfor Det hvite hus i 1993, var Emanuel ansvarlig for hele seremonien, inkludert koreografien av det berømte håndtrykket mellom Israels statsminister Yitzhak Rabin og PLO-leder Yasir Arafat.

Etter perioden som rådgiver for Clinton, arbeidet Emanuel i investeringsbanken Wasserstein fra 1999 til 2002. Banken ble i 2001 en del av Dresdner Kleinwort-konsernet.

Kongressmedlemmet Rod Blagojevich valgte i 2002 å stille til valg som guvernør i Illinois. Blagojevich ble ny guvernør i januar 2003 og Emanuel etterfulgte ham som medlem i Representantenes hus.

Som leder for Democratic Congressional Campaign Committee (DCCC) ledet Emanuel demokratenes vellykkede kampanje i kongressvalget i USA 2006 til den del som gjaldt Representantenes hus.

Politisk ståsted og innflytelse 

Rahm Emanuel regnes som en sterk Israel-venn, og har kritisert president George W. Bush for at han ikke er israelvennlig nok. Da det ble klart at Obama ville utnevne ham til stabssjef, omtalte den israelske avisen Maariv ham som «vår mann i Det hvite hus».

Emanuels far uttalte følgende om utnevnelsen:
Obviously, he will influence the president to be pro-Israel. Why wouldn't he? What is he, an Arab? He's not going to clean the floors of the White House.

Den siste delen av kommentaren ble oppfattet som rasistisk mot arabere, og Rahm Emanuel bad selv om unnskyldning på vegne av sin familie for farens uttalelser.

Verker 
 Rahm Emanuel og Bruce Reed: The Plan: Big Ideas for America, PublicAffairs Books of Perseus Books Group, August 2006, ISBN 1586484125. Informasjon fra utgiveren.

Referanser

Eksterne lenker 
 
 
 
 

Kongressrepresentanter fra Illinois
Stabssjefer i Det hvite hus
Borgermestere i Chicago
Personer fra Chicago
Personer fra USA av israelsk opphav